Samuɛ̂l mɔ́ngɔ́ a ngábə́ yə̂ge esíé Ńtondôbə á mɔ́ mə́ Éli. Məlú mə́tē, ebúg Ńtondôbə é tɔ̄á ńkənga, tɔ nyémēn təge dǎŋ wódan. 2Ńdɔ̄ hḿ á ngábɔ̄ nâ, Éli a bô á ndá dzīé, mís mə́ təg yǎ nyē, təgě fə tóán yén. 3Alámbā Zāmbá a ngə́lə̄ á yóŋo, Samuɛ̂l nyé a bô á Tə́mpɛl Ǹtondôbə, é vóm Árka amvóé Zambá á ngābə́ tə́lə. 4Ńdɔ Ǹtondôbə ǎ zu lóē Samuɛ̂l. Samuɛ̂l, nyé nâ: “ Ma nyɔ́ !” 5Ńdɔ a kə m̀bíl ábə̄ Éli nyé nâ: “Ma nyɔ́, ó hə́ lóe.” Éli nyé nâ: “Ma ndzí kig wa lóe; kələ́ bómbō á sí !” Ńdɔ Samuɛ̂l a ngábómbo. 6Ǹtondôbə a dúgán fə lóē Samuɛ̂l. Samuɛ̂l a kodo á sí, a kə́ə́ ábə̄ Éli nyé nâ: “ Ma nyɔ́, o hə lóe.” Éli nyé nâ: “Ma ndzí kig lóe, ǎ mɔ́n wam; kələ́ bómbō á sí.” 7Hála Samuɛ̂l a ngə́lə təge yəm Ńtondôbə, hála Ǹtondôbə a ngə́lə təge nyé kúlī ébúg. 8Ńdɔ̄ Ǹtondôbə ǎ bad lóē Samuɛ̂l éyɔ̄n lála. Samuɛ̂l a kodo á sí, a kə́ə́ ábə̄ Éli, nyé nâ: “Ma nyɔ́, o lóé.” 9Ńdɔ̄ Éli ǎ zu yə̌m naa Ǹtondôbə nye a hə́ kadə lóē mɔ́ngɔ́. Éli nyé ai Samuɛ̂l nâ: “Kələ́ bómbō á sí; ngə́ ó bād wóg ńlóé, o yalágán nâ: “Kɔ́bɔ́gɔ́, ǎ Ńtondôbə, etúgā dzóe yávōgolo.” Ńdɔ Samuɛ̂l a ngádúgan kə́ bómbo. 10Ńdɔ Ǹtondôbə a ngásɔ́, a komó étīé, ǎ ngalóe, ḿból á hə́ lóe ósúsúa nyé nâ: “Kɔ́bɔ́gɔ́, etúgā dzóe yávōgolo.” 11Ǹtondôbə nyé ai Samuɛ̂l nâ: “Mazu bɔ dzam á Ísraɛ̂l mú, ḿból yə̄ nâ ényɔ́ ósə ǎ yī dɔ́ wóg, məlɔ́ mə́ nganyám nyē. 12Amǒs tē mayi dzálā é mam mə́sə mə ngákag mvōg Éli, a tádigi á mə̄tádí, a kələ kwí á məmaná.